Előterjesztés

Tárgy: A településfejlesztéssel, településrendezéssel és településképi feladatokkal összefüggő partnerségi egyeztetések szabályairól szóló önkormányzati rendelet

Tisztelt Képviselő-testület!

A településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012.(XI.8.) Korm.rend. 2017. január 1. napjától hatályos módosítása értelmében megváltoztak a partnerségi egyeztetés szabályai is. A partnerségi egyeztetésről – ami a nyilvánosság bevonását jelenti a tervek készítésénél - eddig határozattal döntött a képviselő-testület, 2017. január l-jétől a településfejlesztési koncepció, a stratégia, a településrendezési eszközök, az arculati kézikönyv és a településképi rendelet tekintetében az egyeztetés szabályairól helyi önkormányzati rendeletet kell alkotni.

A Korm.rend. 29. §-a értelmében az önkormányzat – a teljes körű nyilvánosság biztosításával – az egyeztetési eljárásokat megelőzően dönt a partnerségi egyeztetés szabályairól, amelynek során meghatározza:

a) a partnerek tájékoztatásának módját és eszközeit,

b) a partnerek által adott javaslatok vélemények megadásának módját és határidejét, továbbá nyilvántartásának módját,

c) az el nem fogadott partnerségi javaslatok, vélemények indoklásának módját, a dokumentálásuk, nyilvántartásuk rendjét,

d) az elfogadott koncepció, stratégia, településrendezési eszközök, kézikönyv és településképi rendelet nyilvánosságát biztosító intézkedéseket.

A fentiekben hivatkozott új előírások és a helyi adottságok figyelembevételével kell megalkotni a partnerségi egyeztetésről szóló önkormányzati rendelet

Előzetes hatásvizsgálat

Társadalmi hatás: a rendelet jóváhagyása elősegíti, hogy a településfejlesztési, településrendezési és településképi dokumentumok megalkotására irányuló eljárás során történő egyeztetéseknél biztosítani lehessen a minél szélesebb körű véleményezői partnerek bevonását, az elfogadott dokumentumok nyilvánosságát és várhatóan elősegíti a döntések nagyobb fokú támogatottságát is.

Gazdasági, költségvetési hatás: A rendeletnek gazdasági, költségvetési hatása nem mutatható ki.

Környezeti, egészségi hatások: A rendeletnek környezeti, egészségi hatása nincs. Adminisztratív terheket befolyásoló hatása: A rendelet megalkotásával az adminisztratív terhek településfejlesztéssel és településrendezéssel összefüggő feladatok esetében nem változnak; a településképpel összefüggő feladat esetében (arculati kézikönyv, településképi rendelet) emelkednek.

A jogszabály megalkotásának szükségessége, a jogalkotás elmaradásának várható következményei: A jogalkotás azért vált szükségessé, a fejlesztési, rendezési, szabályozási dokumentumok készítése során konstruktív párbeszéd alakuljon ki az érintettek és az önkormányzat között; elmaradásának várható következménye a településfejlesztési, - rendezési és településképi dokumentumok vitatottsága, az abban foglaltak betartása, teljesítése iránti ellenszegülés lehet.

A jogszabály alkalmazásához szükséges személyi, szervezeti, tárgyi és pénzügyi feltételek: A szükséges személyi, szervezeti, tárgyi és pénzügyi feltételek rendelkezésre állnak.

A rendelet indokolása

1.§-hoz: A rendelet hatályát határozza meg.

2.§-hoz: A partnerségi egyeztetésben részt vevők körét sorolja fel.

3.§-hoz: A partnerek tájékoztatásának módját és eszközeit határozza meg a különböző

 dokumentumtípusokra és eljárási módokra vonatkozóan.

4.§-hoz: Az előzetes és munkaközi tájékoztató hirdetmény részletes tartalmi követelményeit

 írja elő.

5.§-hoz: A lakossági fórum összehívására és lebonyolítására ad iránymutatást.

6.§-hoz: A partnerek által történő vélemény-nyilvánítás lehetőségét fogalmazza meg.

7.§-hoz: Az észrevétel, javaslat dokumentálásának, elfogadásának és nyilvántartásának módját

 tartalmazza.

8.§-hoz: Meghatározza az elfogadott koncepció, stratégia, kézkönyv, településképi rendelet és

 településrendezési eszköz nyilvánosságát biztosító intézkedéseket.

9.§-hoz: A hatályba lépésről és alkalmazhatóságról határoz meg rendelkezéseket.

Az önkormányzati szmsz alapján a rendelet-tervezetet társadalmi egyeztetésre kell bocsátani, ennek megfelelően a www.tengelic.hu honlapon a lakosság tájékoztatása céljából hirdetményt tettünk közzé. Az előterjesztést a Pénzügyi Bizottság is a tárgyalja.

Kérem a Képviselő-testületet, hogy az előterjesztést megtárgyalni, a rendelet-tervezet elfogadni szíveskedjen.

Tengelic 2017. március

 Gáncs István sk.

 polgármester

Tervezet

Tengelic Község Önkormányzata Képviselő-testületének ../2017.(..) önkormányzati rendelete a településfejlesztéssel, településrendezéssel és településképi feladatokkal összefüggő partnerségi egyeztetés szabályairól

Tengelic Község Önkormányzata Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 1. pontjában, valamint az épített környezet alakításáról és védelméről szóló 1997. évi LXXVIII. törvény 6. § (1) bekezdésében meghatározott feladatkörében eljárva - az Önkormányzat és Szervei Szervezeti és Működési szabályzatáról szóló 14/2016.(IX.15.) önkormányzati rendelet 1. mellékletében meghatározott feladatkörében eljáró Pénzügyi Bizottság véleményének kikérésével - a következőket rendeli el:

1. A rendelet hatálya

1. §

E rendelet hatálya Tengelic Község közigazgatási területére készülő településfejlesztési koncepció ( továbbiakban: koncepció), integrált településfejlesztési stratégia (továbbiakban: stratégia), településrendezési eszköz, településképi arculati kézikönyv és településképi rendelet készítésének és módosításának partnerségi egyeztetésére terjed ki.

2. A partnerségi egyeztetésben résztvevők köre

2. §

Tengelic Község közigazgatási területére készülő fejlesztési dokumentumok, településrendezési eszköz és településképi dokumentumok készítése során a partnerségi egyeztetések résztvevői:

1. a község közigazgatási területén lakóhellyel, tartózkodási hellyel vagy ingatlantulajdonnal rendelkező természetes személyek,
2. a község területén működő és bejegyzett civil szervezetek,
3. a községben székhellyel, telephellyel rendelkező gazdálkodó szervezetek,
4. a községben működő vallási közösségek.

3. A partnerek tájékoztatásának módja és eszközei

3. §

(1) Koncepció vagy stratégia készítése esetén a partnerek tájékoztatása – a Korm. rendelet szerinti előzetes és munkaközi tájékoztató keretében – Tengelic Község közigazgatási területén elhelyezett hirdetőfelületen, a Polgármesteri Hivatal hirdetőtábláján, a www.tengelic.hu honlapon közzétett hirdetmény útján, továbbá lakossági fórum keretén belül szóban történik.

(2) A koncepció és a stratégia módosítása esetén a partnerek tájékoztatása az elkészült tervezetről – a Korm. rendelet szerinti munkaközi tájékoztatót keretében - a www.tengelic.hu honlapon közzétett hirdetmény útján történik.

(3) Településképi arculati kézikönyv (a továbbiakban: kézikönyv) vagy településképi rendelet készítése vagy módosítása esetén a partnerek tájékoztatása – a Korm. rendelet szerinti előzetes és munkaközi tájékoztató keretében – Tengelic Község közigazgatási területén elhelyezett hirdetőfelületen, a Polgármesteri Hivatal hirdetőtábláján, a www.tengelic.hu honlapon közzétett hirdetmény útján, továbbá lakossági fórum keretén belül szóban történik.

(4) Településrendezési eszköz teljes eljárásban történő készítése, módosítása esetén a partnerek tájékoztatása – a Korm. rendelet szerinti előzetes és munkaközi tájékoztató keretében – Tengelic Község közigazgatási területén elhelyezett hirdetőfelületen, a Polgármesteri Hivatal hirdetőtábláján, a www.tengelic.hu honlapon közzétett hirdetmény útján, továbbá lakossági fórum keretén belül szóban történik.

(5) Településrendezési eszköz egyszerűsített eljárásban történő készítése, módosítása esetén a partnerek tájékoztatása az elkészült tervezetről – a Korm. rendelet szerinti munkaközi tájékoztató keretében – Tengelic Község közigazgatási területén elhelyezett hirdetőfelületen, a Polgármesteri Hivatal hirdetőtábláján, a www.tengelic.hu honlapon közzétett hirdetmény útján, továbbá lakossági fórum keretén belül szóban történik.

(6) Településrendezési eszköz tárgyalásos eljárásban történő készítése, módosítása esetén a partnerek tájékoztatása az elkészült tervezetről – a Korm. rendelet szerinti munkaközi tájékoztató keretében – Tengelic Község közigazgatási területén elhelyezett hirdetőfelületen, a Polgármesteri Hivatal hirdetőtábláján, a www.tengelic.hu honlapon közzétett hirdetmény útján, továbbá lakossági fórum keretén belül szóban történik.

(7) Amennyiben a településrendezési eszköz készítése vagy módosítása a Kormány által rendeletben kihirdetett veszélyhelyzet esetén, az érintett településen a veszélyhelyzet következményeinek a felszámolása vagy a további, közvetlenül fenyegető veszélyhelyzet megelőzése miatt indokolt, a településrendezési eszköz tárgyalásos eljárásban történő készítése, módosítása esetén a partnerek tájékoztatása az elkészült tervezetről – a Korm. rendelet szerinti munkaközi tájékoztató keretében – a www.tengelic.hu honlapon közzétett hirdetmény útján történik.

(8) Településrendezési eszköz állami főépítészi eljárásban történő készítése, módosítása esetén a partnerek tájékoztatása az elkészült tervezetről – a Korm. rendelet szerinti munkaközi tájékoztató keretében – a www.tengelic.hu honlapon közzétett hirdetmény útján történik.

4.§.

(1) A hirdetménynek – előzetes tájékoztató esetén - tartalmaznia kell:

a) a Korm. rendelet 37. § (3) bekezdésében foglaltakat,
b) a partnerek észrevételeinek, javaslatainak benyújtására nyitva álló határidőt és
c) a postacímet, elektronikus levélcímet, ahova az észrevételeiket megküldhetik.

(2) A hirdetménynek – munkaközi tájékoztató esetén - tartalmaznia kell:

a) az elkészült dokumentumot,
b) a partnerek észrevételeinek, javaslatainak benyújtására nyitva álló határidőt és
c) a postacímet, elektronikus levélcímet, ahova az észrevételeiket megküldhetik.

5. §

A lakossági fórum összehívására és lebonyolítására Tengelic Község Önkormányzata Képviselő-testületének az Önkormányzat és Szervei Szervezeti és Működési Szabályzatáról szóló 14/2016. (IX.15.) önkormányzati rendelet IX.fejezetében foglalt szabályozás az irányadó.

6. §

A partnerek a honlapról letölthető, illetve a Tengelici Polgármesteri Hivatalban átvehető melléklet szerinti partneri adatlap felhasználásával a hirdetményben meghatározott határidőn belül észrevételt, javaslatot tehetnek

a) papír alapon a Polgármesternek címezve, a Tengelici Polgármesteri Hivatal címére (7054. Tengelic Rákóczi u.11.)

b) elektronikus levélben a tengelicpolghiv@t-online.hu e-mail címre történő megküldéssel.

4. Az észrevétel, javaslat kezelése, dokumentálása, nyilvántartása

7. §

(1) A partnerektől beérkezett észrevételt, javaslatot a tájékoztatást kezdeményező a véleményezési határidő lejártát követően továbbítja a fejlesztési dokumentum vagy a településrendezési eszköz készítésével megbízott tervezőnek.

(2) A tervező az észrevétellel, javaslattal kapcsolatos szakmai véleményét – a tervezési szerződésben megállapított határidőben - megküldi az önkormányzat részére, a Polgármesternek címezve.

(3) A beérkezett észrevétel, javaslat elfogadásáról vagy el nem fogadásáról, az el nem fogadás indokolásáról a képviselő-testület dönt.

(4) A beérkezett észrevételt, javaslatot, valamint az el nem fogadott észrevételt, és javaslatot, továbbá ezek indokolását a tájékoztatást kezdeményező összesíti és nyilvántartja.

(5) A (4) bekezdés szerinti nyilvántartás az alábbiakat tartalmazza:

a) az észrevételt tevő, javaslattevő nevét, továbbá lakhelyét, székhelyét, vagy telephelyét,

b) az észrevétel, javaslat rövid tartalmát,

c) annak megjelölését, hogy az észrevétel, javaslat előzetes vagy munkaközi tájékoztatás során érkezett-e,

d) a beérkezett észrevételre, javaslatra adott válaszok rövid tartalmát, elutasítás esetén ennek indokát,

e) az észrevételt, javaslatot elfogadó, vagy elutasító képviselő-testületi határozat számát.

(6) A beérkezett észrevételt, javaslatot, az arra adott írásos értékelést, illetve a képviselő-testület döntését közzé kell tenni:

a) a Polgármesteri Hivatal hirdetőtábláján,

b) a [www.tengelic.hu](http://www.tengelic.hu) honlapon

(7) Az (1) és (2) bekezdés szerinti dokumentumokat a közfeladatot ellátó szervek iratkezelésére vonatkozó szabályok szerint, az ott meghatározott határidőig kell őrizni.

8. §

A Polgármester gondoskodik az elfogadott településfejlesztési koncepció, integrált településfejlesztési stratégia, településképi arculati kézikönyv, településképi rendelet és településrendezési eszköz elfogadását követő 15 napon belüli közzétételéről a [www.tengelic.hu](http://www.tengelic.hu) honlapon.

5. Záró rendelkezések

9. §

(1) Ez a rendelet a kihirdetést követő napon lép hatályba.

(2) E rendelet rendelkezéseit a hatályba lépést követően megkezdett eljárásokra, a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI.8.) Korm. rendelettel összhangban kell alkalmazni.

Tengelic 2017. március

 Gáncs István sk. Tolnai Lászlóné sk.

 polgármester jegyző

Melléklet a ……../2017. (……...) önkormányzati rendelethez

PARTNERI ADATLAP

Partnerségi egyeztetésben való részvételhez

Alulírott

Név/Megnevezés:

Képviseletre jogosult személy:

Lakcím/Székhely:

E-mail cím:

Telefonszám:

a Tengelic Község Önkormányzata által készítendő …………………………………………………………………………………………………………………………………………………………………………………………………………………………………………………………………………megnevezésű dokumentum partnerségi egyeztetési eljárásában az alábbi észrevétellel, javaslattal kívánok élni:

………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………

Tengelic, 201… ……….…….hó ……nap

A kitöltött, aláírt adatlapot az alábbi címek valamelyikére kell eljuttatni:

 Postacím: 7054. Tengelic Rákóczi u.11.

 E-mail cím: www.tengelicpolghiv@t-online.hu